## Uredba o kriterijima za carinski kontingent

### NN 19/1999 (25.2.1999.), Uredba o kriterijima za carinski kontingent

# **VLADA REPUBLIKE HRVATSKE**

Na temelju članka 54. Carinskog zakona ("Narodne novine", br. 53A/91,
33/92, 106/93, 92/94 i 60/98), Vlada Republike Hrvatske je na sjednici
održanoj 18. veljače 1999. godine donijela

## **UREDBU**

### **O KRITERIJIMA ZA CARINSKI KONTINGENT**

Članak 1.

U skladu s ciljevima ekonomske i razvojne politike, može se odobriti
carinski kontingent pri uvozu:

1) roba namijenjenih za popunu robnih zaliha.

2) opreme za pročišćavanje voda za potrebe pučanstva, ako se odnosna
roba ne proizvodi u Hrvatskoj.

3) sirovina, reprodukcijskih i drugih materijala, koji se u cijelosti
ugrađuju u izvozni proizvod ili rabe pri proizvodnji roba koje će se izvesti,
ako je vrijednost ostvarenog izvoza najmanje 30% veća od vrijednosti uvezenih
sirovina, reprodukcijskih i drugih materijala, te ako se naplata izvezene
robe ostvari u konvertibilnoj valuti,

4) opreme operativnih centara za intervencije kod iznenadnih onečišćenja
Jadranskoga mora, ako se odnosna roba ne proizvodi u Hrvatskoj,

5) opreme i dijelova, te instalacijskog materijala za obavljanje gospodarske
ili druge odgovarajuće djelatnosti, osim osobnih automobila iz tarifnog
broja 87.03 Carinske tarife, radi zamjene ili popravka opreme i objekata
uništenih ili oštećenih ratnim razaranjima, ako se odnosna roba ne proizvodi
u Hrvatskoj,

6) opreme i instalacijskog materijala za izgradnju magistralnih cjevovoda
za vodoopskrbu, ako se odnosna roba ne proizvodi u Hrvatskoj,

7) opreme za spalionice i slična postrojenja za neposredno zbrinjavanje
opasnog otpada, ako se odnosna roba ne proizvodi u Hrvatskoj,

8) opreme za izvedbu radova pri gradnji magistralne autoceste "Bregana
- Zagreb - Dubrovnik", ako je odlukom o davanju koncesije, ugovorom o izgradnji
ili drugim odgovarajućim aktom ovlaštenoga državnoga tijela glede izgradnje
odnosne magistralne ceste odnosna obveza preuzeta ili predviđena.

Uvjet iz stavka 1. ovoga članka, glede neproizvodnje odnosne robe u
Hrvatskoj, ne odnosi se na robu proizvedenu u Hrvatskoj, koja se izvozno-uvozno
carini, radi njezine ugradnje u objekte ili postrojenja u Hrvatskoj.

Članak 2.

Rješenje o odobrenju carinskoga kontingenta donosi ministar financija
na prijedlog nadležnoga ministarstva, odnosno državne uprave, a po pribavljenom
mišljenju Hrvatske gospodarske komore i Hrvatske obrtničke komore.

Rješenjem iz stavka 1. ovoga članka može se odobriti uvoz odnosne robe
bez plaćanja carine ili uz njezino plaćanje po sniženoj stopi odnosno u
svoti manjoj od svote propisane u Dodatku A Carinske tarife.

Rješenjem iz stavka 1. ovoga članka odobrava se primjena carinskoga
kontingenta za određeno razdoblje, koje ne može biti duže od jedne godine,
uz naznaku vrste robe, te njezine količine ili vrijednosti koja se može
uvesti.

Stavak 1. ovoga članka ne primjenjuje se pri odobravanju carinskoga
kontingenta iz članka 1. točke 1. ove Uredbe.

Članak 3.

Rješenje o odobrenju carinskoga kontingenta, koje se odnosi na poimenično
unaprijed nepoznati krug korisnika, objavljuje se u Narodnim novinama.

Rješenje o odobrenju korištenja carinskoga kontingenta iz stavka 1.
ovoga članka, na pisani zahtjev korisnika, donosi carinarnica.

Članak 4.

Ovlašćuje se ministar financija za donošenje potanjih propisa glede
obračuna i naplate carine, te postupka ostvarivanja carinskih povlastica
po osnovi carinskoga kontingenta.

Članak 5.

Danom stupanja na snagu ove Uredbe prestaje važiti Odluka o kriterijima
za carinski kontingent ("Narodne novine", br. 93/94, 61/95, 85/95, 102/96,
101/98 i 137/98).

Članak 6.

Ova Uredba stupa na snagu osmog dana od dana objave u "Narodnim novinama".

Klasa: 413-04/94-01/02
Urbroj: 5030115-99-1
Zagreb, 18. veljače 1999.

Predsjednik
**mr. Zlatko Mateša,** v. r.

Uredba, NN 19/1999-407